8. september 2020

Pilotný projekt „HolyGrail 2.0“ na podporu kvalitnej recyklácie obalov

# Henkel je priekopníkom v zavádzaní technológie digitálnej vodotlače v rámci nového produktového radu Vernel

**Düsseldorf – Zavádzanie digitálnej vodotlače na účely lepšej recyklácie obalov: Henkel je jednou z viac než 85 spoločností a organizácií novej iniciatívy naprieč hodnotovým reťazcom, tzv. HolyGrail 2.0, s ktorou prišla Asociácia európskych značiek AIM (European Brands Association). Cieľom iniciatívy je posúdiť, či prelomová digitálna technológia dokáže zabezpečiť lepšie triedenie a kvalitnejšiu recykláciu obalov v rámci EÚ v záujme dosiahnutia skutočného obehového hospodárstva. V rámci pilotného projektu spoločnosť Henkel preskúma túto inovatívnu technológiu digitálnej vodotlače prostredníctvom nového produktového radu zmäkčovačov textílií značky Vernel.**

Čo sa týka obalov, jedným z najpálčivejších problémov na ceste k dosiahnutiu obehového hospodárstva je lepšie triedenie spotrebiteľského odpadu presnou identifikáciou obalov, čím sa zabezpečí účinnejšia a kvalitnejšia recyklácia. Digitálne vodoznaky na obaloch fungujú ako čiarový kód, ktorý nie je viditeľný ľudským okom. Môžu sa potenciálne stať revolúciou v triedení obalov v rámci systému odpadového hospodárstva, pretože otvárajú nové možnosti, ktoré súčasné technológie neumožňujú. Iniciatíva „HolyGrail 2.0“, ktorá vznikla na základe pôvodného projektu HolyGrail zastrešovaného nadáciou Ellen MacArthur Foundation, bude prebiehať v omnoho väčšom rozsahu. Jej súčasťou bude aj spustenie pilotného projektu v rámci odvetvia s cieľom preukázať životaschopnosť technológií digitálnej vodotlače z hľadiska presnejšieho triedenia obalov a kvalitnejšej recyklácie, ako aj overiť danú prípadovú štúdiu vo veľkom rozsahu.

*„V spoločnosti Henkel neustále skúmame nové možnosti v oblasti zlepšovania recyklovateľnosti a udržateľnosti obalov našich produktov. Okrem toho podporujeme projekty a iniciatívy, ktoré sa zameriavajú na uľahčenie inovácií vo vývoji obalov a zrýchlenie prechodu na obehové hospodárstvo,“* povedal Dr. Thorsten Leopold, ktorý je vedúcim sekcie vývoja obalov International Packaging Development Home Care v spoločnosti Henkel. *„Sme hrdí na to, že patríme k priekopníkom novej technológie digitálnej vodotlače a uvádzame koncepciu projektu HolyGrail 2.0 do života, pričom objavujeme nové možnosti riešenia problémov súvisiacich s recykláciou.“*

**Spoločnosť Henkel sa zaradila svojím prvým konkrétnym projektom medzi priekopníkov**

Spoločnosť Henkel slúži ako príklad a implementuje novú technológiu na dvoch produktoch radu Vernel, ktoré budú v Nemecku predstavené v októbri.

*„Naše fľaše pre produkty Vernel sú vyrobené zo 100 % recyklovaného a recyklovateľného PET materiálu, pričom ich súčasť tvorí aj odstrániteľná manžeta z iného materiálu. Pokiaľ ide o recykláciu tohto typu obalov, v súčasnosti sa stále spoliehame na spotrebiteľov, že oba typy plastov od seba oddelia, pretože mnoho triediacich liniek nedokáže správne identifikovať materiál, z ktorého sú fľaše vyrobené. Digitálna vodotlač ponúka možnosť, ako sa tomuto kroku vyhnúť. Detekcia materiálu, z ktorého je nádoba vyrobená, umožňuje jednoducho a efektívne zaradiť obal do príslušnej materiálovej frakcie. Prostredníctvom pilotného projektu pre najnovší rad produktov značky Vernel chceme získať viac poznatkov o implementácii a vývoji technológie digitálnej vodotlače a posúdiť možné prínosy pre recykláciu odpadu.“*

**Digitálny vodoznak – nebadateľný, ale účinný**

Digitálny vodoznak je nebadateľný kód veľkosti poštovej známky, ktorý je umiestnený na povrchu obalu spotrebného tovaru. Môže obsahovať množstvo atribútov, ako napr. výrobca, kód produktu SKU, typ použitého plastu a zloženie v prípade viacerých vrstiev, použitie na potravinárske resp. nepotravinárske účely atď. Zámerom je, aby obaly vstupujúce do zariadenia na triedenie odpadu umožňovali detekciu vodoznaku a jeho dekódovanie na triediacej linke pomocou kamery s vysokým rozlíšením, pričom obalové materiály sa na základe odoslaných atribútov zaradia do príslušných tokov odpadu. Týmto spôsobom možno vytvárať lepšie a presnejšie toky v triedení odpadu a následne aj kvalitnejšie recykláty, čo prospeje celému hodnotovému reťazcu v oblasti obalov. Okrem toho, že digitálne vodoznaky slúžia ako „digitálne recyklačné preukazy“, majú potenciál využitia aj v iných oblastiach, ako sú napr. angažovanosť spotrebiteľov, viditeľnosť dodávateľského reťazca a malobchodná prevádzka.

**Spolupráca v rámci hodnotového reťazca na podporu obehového hospodárstva**

Vzhľadom na skutočnosť, že spoločnosť Henkel sa zapojila už do prvého projektu HolyGrail, jej účasť na projekte HolyGrail 2.0 je ďalším príkladom odhodlania presadzovať inovácie v rámci vývoja udržateľných obalov a podpory obehového hospodárstva. Spoločnosť sa zapája do množstva iniciatív a partnerstiev naprieč viacerými odvetviami: napr. Henkel je zakladajúcim členom aliancie na ukončenie plastových odpadov ([Alliance to End Plastic Waste](https://www.henkel.com/press-and-media/press-releases-and-kits/2020-07-03-henkel-first-company-to-conclude-a-plastic-waste-reduction-bond-1099796) /AEPW) a partnerom sociálneho podniku [Plastic Bank](https://www.henkel.com/press-and-media/press-releases-and-kits/2019-11-13-henkel-extends-partnership-with-plastic-bank-997608).

V tomto roku spoločnosť Henkel zverejnila nový súbor [ambicióznych cieľov v oblasti obalov](https://www.henkel.com/press-and-media/press-releases-and-kits/2020-03-20-henkel-will-reduce-fossil-based-virgin-plastic-by-50-percent-1046450) do roku 2025. Súčasťou týchto cieľov je zabezpečiť, aby 100 % obalov, ktoré spoločnosť používa na spotrebný tovar, bolo recyklovateľných alebo opätovne použiteľných\*, znížiť množstvo primárnych plastov z fosílnych zdrojov v spotrebných výrobkoch o 50 % a zabrániť zneškodňovaniu plastových odpadov v životnom prostredí.

**Viac informácií o záväzku a opatreniach spoločnosti Henkel v oblasti udržateľných obalov nájdete na stránke** [www.henkel.com/plastic](http://www.henkel.com/plastic)**.**

\* S výnimkou lepiacich a spájacích produktov, u ktorých môžu ich zvyšky negatívne ovplyvniť recyklovateľnosť ich obalov alebo znečistiť toky recyklovaných materiálov

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2019 dosiahla obrat vo výške 20 mld. eur a upravený prevádzkový zisk približne vo výške 3,2 mld. eur. Henkel zamestnáva viac než 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný záujem vytvárať trvalo udržateľné hodnoty a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

Na Slovensku pôsobí Henkel vo všetkých troch strategických oblastiach už od roku 1991. Henkel Slovensko predáva viac ako 50 značiek a dnes zamestnáva viac ako 1 900 pracovníkov.

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: zuzana.kanuchova@henkel.com